Diari Oficial de la Generalitat Valenciana


Sumari del DOGV 6380, del 20-10-2010 (2010/11270)

RESOLUCIÓ de 13 d'octubre de 2010, de la Direcció General de Personal, de la Conselleria d'Educació, per la qual es regula la fase de pràctiques dels aspirants seleccionats en els procediments selectius per a ingrés i accés als cossos docents de Mestres, professors d'Ensenyança Secundària, professors d'Escoles Oficials d'Idiomes i professors tècnics de Formació Professional convocats per Resolucions de 27 d'abril de 2010.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6380

Data del DOGV
:   20-10-2010

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2010/11369


Data del document
:   13-10-2010

Organisme emissor
:   Conselleria d'Educació

Tipus de document
:   Resolució

Anàlisi jurídica

 Descriptors 

:   * concurs administratiu

RESOLUCIÓ de 13 d'octubre de 2010, de la Direcció General de Personal, de la Conselleria d'Educació, per la qual es regula la fase de pràctiques dels aspirants seleccionats en els procediments selectius per a ingrés i accés als cossos docents de Mestres, professors d'Ensenyança Secundària, professors d'Escoles Oficials d'Idiomes i professors tècnics de Formació Professional convocats per Resolucions de 27 d'abril de 2010. [2010/11548]  
Per resolucions de 27 d'abril de 2010, de la Conselleria d'Educació (DOCV, núm. 6257, de 30 d'abril de 2010), es van convocar procediments selectius per a l'ingrés i accés als cossos docents de Mestres, professors d'Ensenyança Secundària, professors d'Escoles Oficials d'Idiomes i professors tècnics de Formació Professional.  
D'acord amb el que establix la base 11 de la Resolució de 27 d'abril de 2010, per la qual es convoca el procediment selectiu per a l'ingrés en el cos de Mestres, i en la base 12 de la Resolució de 27 d'abril de 2010, per la qual es convoquen procediments selectius d'ingrés i accés als cossos docents de professors d'Ensenyança Secundària, professors d'Escoles Oficials d'Idiomes i professors tècnics de Formació Professional, els aspirants seleccionats hauran de realitzar un període de pràctiques que formarà part del procés selectiu i que tindrà com a objectiu comprovar l'aptitud per a la docència dels aspirants seleccionats. Així mateix, en les dites bases s'establix que el desenrotllament de la fase de pràctiques es regularà per resolució de la Direcció General de Personal.  
En virtut d'allò que s'ha exposat, esta Direcció General de Personal, fent ús de les funcions atribuïdes pel Decret 118/2007, de 27 de juliol, del Consell, pel qual s'aprova el Reglament Orgànic i Funcional de la Conselleria d'Educació, ha resolt regular la fase de pràctiques dels aspirants seleccionats en els dits procediments selectius d'acord amb el procediment següent:  
Primer. Realització de la fase de pràctiques  
Hauran de realitzar la fase de pràctiques els aspirants seleccionats en els procediments selectius per a l'ingrés en els cossos docents de Mestres, professors d'Ensenyança Secundària, professors d'Escoles Oficials d'Idiomes i professors tècnics de Formació Professional, i nomenats funcionaris en pràctiques per resolucions del director general de Personal de 17 de setembre de 2010, així com aquells que, després del corresponent ajornament legal o per la seua qualificació de «no apte» en anteriors fases de pràctiques, estiguen en condicions de ser avaluats.  
Segon. Comissions qualificadores  
1. L'avaluació de la fase de pràctiques serà realitzada per comissions qualificadores.   
2. En cada Direcció Territorial d'Educació es constituirà, almenys, una comissió qualificadora per als funcionaris en pràctiques del cos de Mestres i una altra per als funcionaris en pràctiques dels cossos de professors d'Ensenyança Secundària, professors d'Escoles Oficials d'Idiomes i professors tècnics de Formació Professional. No obstant això, podrà constituir-se més d'una comissió atenent al nombre d'aspirants.  
3. Les comissions qualificadores estaran integrades per:  
- El cap del Servici d'Inspecció Educativa de la Direcció Territorial corresponent o, si fa el cas, un inspector o inspectora designat pel cap del Servici d'Inspecció Educativa, que actuarà com a president o presidenta.   
- Dos inspectors o inspectores d'educació i dos directors o directores de centre, designats pel director o directora territorial d'Educació, que actuaran com a vocals.  
- El cap de Secció de Gestió de Personal o funcionari o funcionària en qui delegue, que actuarà com a secretari o secretària.   
4. El nomenament dels membres de les comissions qualificadores, així com les substitucions dels membres d'estes comissions que, per causes justificades, hagen de causar-hi baixa en estes, es realitzarà per la Direcció Territorial d'Educació corresponent.  
5. Les comissions hauran de constituir-se dins del termini de cinc dies hàbils comptats a partir del següent al de la publicació de la present resolució en el Diari Oficial de la Comunitat Valenciana. La constitució de les comissions no podrà tindre lloc sense la presència de tots els membres que la integren, llevat que concórreguen circumstàncies especials, l'apreciació de les quals correspondrà a la Direcció Territorial corresponent. De l'acte de constitució s'alçarà l'acta corresponent que serà remesa en el termini de cinc dies a la Direcció General de Personal.  
6. Les comissions qualificadores coordinaran les activitats d'inserció en el centre i de formació que hauran de realitzar els candidats, designaran els professors tutors i avaluaran els aspirants al terme del procés, resolent, si fa el cas, els dubtes que es plantegen en aplicació d'allò que s'ha disposat per la present resolució.  
Tercer. Designació dels tutors  
1. Per als funcionaris en pràctiques del cos de Mestres, els tutors seran designats entre el professorat funcionari de carrera que posseïsca, almenys, cinc anys de servici, sempre que siga possible, i que estiguen destinats en el centre en què l'aspirant desenrotlle les pràctiques.  
2. Per als funcionaris en pràctiques dels cossos de professors d'Ensenyança Secundària, de professors d'Escoles Oficials d'Idiomes i de professors tècnics de Formació Professional, els tutors seran designats entre el professorat funcionari de carrera, preferentment del corresponent cos de catedràtics, que posseïsca, almenys, cinc anys de servici, sempre que siga possible, i que estiguen destinats en el centre en què l'aspirant desenrotlle les pràctiques.  
3. Els professors tutors i els funcionaris en pràctiques compartiran la responsabilitat sobre la programació de les ensenyances dels aspirants. Les funcions dels professors tutors consistiran a assessorar i informar els funcionaris en pràctiques sobre els següents aspectes de la programació general anual:  
- Projecte educatiu: Elaboració i procés d'aplicació.  
- Projecte curricular (d'etapa): Elaboració i procés d'adequació.  
- Criteris pedagògics per a l'elaboració d'horaris.  
- Memòria administrativa: Document d'Organització del Centre (DOC), estadística, instal·lacions i equipament.  
- Organització i funcionament dels òrgans de govern.  
- Participació de la comunitat educativa i coordinació didàctica.  
Per al correcte exercici d'estes funcions, els professors tutors hauran d'assistir, almenys, a dos sessions de classe mensuals de les impartides pels funcionaris en pràctiques i, alhora que observen el seu treball amb l'alumnat, els orientaran en tot el que els presente dificultat o requerisca una atenció especial.  
4. Al final del període de pràctiques, els professors tutors emetran un informe en què expressaran la seua valoració sobre els aspectes que es contenen en l'annex a esta resolució, així com altres dades que consideren d'interés, i ho remetran a la comissió qualificadora.  
Quart. Activitats durant la fase de pràctiques  
1. Les activitats d'inserció en el centre a què es referixen les Resolucions de 27 d'abril de 2010 consistiran en l'exercici d'activitats tutelades pels professors tutors en relació amb la programació didàctica i l'avaluació de l'alumnat, així com a la informació sobre el funcionament dels òrgans de govern, participació i coordinació del centre, amb especial atenció a la tutoria de l'alumnat.  
2. Les activitats de formació a què es referixen les Resolucions de 27 d'abril de 2010 consistiran en:   
a) Una acció formativa de, almenys, 25 hores, a triar entre les convocades pel Servici de Formació del Professorat o pels Centres de Formació, Innovació i Recursos Educatius (CEFIRE) de la Comunitat Valenciana.   
b) Un mòdul a distància de prevenció de riscos laborals de 15 hores de duració.   
No seran vàlides aquelles accions formatives realitzades per altres administracions educatives o per entitats col·laboradores.  
Les activitats formatives a realitzar versaran sobre l'especialitat d'accés al respectiu cos docent d'ensenyances no universitàries, o bé sobre aspectes comuns del sistema educatiu, com ara competències bàsiques, aprenentatge de llengües estrangeres, l'atenció a la diversitat i tractament a l'alumnat immigrant, convivència escolar, tecnologies de la informació i la comunicació aplicades a l'àmbit educatiu (TIC), habilitats de comunicació, organització del centre educatiu, acció tutorial, recursos i materials educatius o una altra formació específica. A fi de complir el que disposa la Llei 31/1995, de 8 de novembre, de Prevenció de Riscos Laborals, haurà d'incloure's en estos continguts una part específica de formació en matèria de prevenció de riscos laborals.  
La duració d'esta acció formativa serà considerada com a activitat complementària en l'horari dels funcionaris en pràctiques i es computarà com a tal des de l'1 de setembre de 2010 fins al 15 de març de 2011.   
Els aspirants seleccionats en anteriors fases de pràctiques, que hagueren realitzat les activitats de formació establides i els haja sigut autoritzada la pròrroga de la dita fase, quedaran exonerats de les activitats de formació, reconeixent-se la formació realitzada.  
El Servici de Formació del Professorat acreditarà d'ofici la superació de la fase de formació del període de pràctiques i la comunicarà a les comissions qualificadores a través de la Inspecció General d'Educació.  
3. Els aspirants elaboraran un informe final en què reflectiran el treball realitzat durant el període de pràctiques, les dificultats que hagen trobat i els suports rebuts. Este informe serà entregat a l'acabament de la fase de pràctiques a la comissió qualificadora.  
Quint. Avaluació dels aspirants  
1. L'avaluació dels aspirants serà efectuada per les comissions qualificadores, tenint en compte els aspectes següents:  
- L'informe final elaborat pels funcionaris en pràctiques.  
- Els informes emesos pel professor tutor o professora tutora i el director o directora del centre, l'acreditació de les activitats formatives realitzades i, si fa el cas, l'informe de l'inspector o inspectora responsable del centre en què estiga destinat el funcionari o funcionària en pràctiques.  
Els informes del professor tutor o professora tutora i del director o directora del centre s'ajustaran als models que figuren en l'annex a esta resolució i els diferents aspectes avaluables s'expressaran en els termes «satisfactori» o «no satisfactori».  
El president o presidenta de la comissió qualificadora, si ho estima convenient, disposarà que l'inspector o inspectora d'educació del centre en què presta servicis el funcionari o funcionària en pràctiques, visite el dit centre i avalue en l'aula les seues aptituds com a docent. L'informe de l'inspector o inspectora s'afegirà als del professor o professora, tutor o tutora i del director o directora del centre perquè junt amb l'informe final realitzat pel funcionari o funcionària en pràctiques servisquen per a l'avaluació que haja de fer la comissió qualificadora.   
L'avaluació de la comissió qualificadora s'expressarà en termes d'«apte» o «no apte». Quan la qualificació siga de «no apte», esta haurà de ser motivada.  
2. Les comissions qualificadores no podran redactar acta definitiva de «apte» o «no apte» sense la presència, almenys, del president o presidenta, del secretari o secretària i de la mitat dels membres de la comissió. En tot cas, si després de constituïda la comissió, raons de força major o causes imprevistes determinaren la impossibilitat de la compareixença d'algun dels membres, hauran de ser posats tals extrems en coneixement de la Direcció Territorial corresponent, que resoldrà allò que corresponga.   
3. La comissió qualificadora traslladarà a la Direcció Territorial corresponent la relació de funcionaris en pràctiques amb la qualificació obtinguda, per a la seua remissió a la Direcció General de Personal.  
Si les comissions qualificadores ho estimaren necessari, podran emetre un informe complementari sobre el desenrotllament de les seues actuacions.  
4. Els aspirants que no superen la fase de pràctiques per haver sigut declarats no aptes, podran incorporar-se amb els aspirants seleccionats del següent procediment selectiu i/o promoció que es convoque, per a repetir, per una sola vegada, la realització de la fase de pràctiques.  
Els que no s'incorporen per a repetir la fase de pràctiques o aquells que siguen declarats no aptes per segona vegada perdran tots els drets al seu nomenament com a funcionaris de carrera, mitjançant una resolució motivada de la Direcció General de Personal.   
Sext. Examen de vigilància de la salut  
El personal funcionari en pràctiques serà sotmés a un examen de vigilància de la salut en compliment del que establix l'article 22 de la Llei 31/1995, de 8 de novembre, de Prevenció de Riscos Laborals, als efectes de determinar la seua aptitud medicolaboral per a l'exercici de les funcions habitualment desenrotllades en el corresponent cos.  
A este efecte, el Servici de Prevenció de Riscos Laborals del sector docent no universitari citarà el personal funcionari en pràctiques. Una vegada finalitzat l'examen de salut, l'esmentat servici emetrà un informe, abans del 31 de maig, avaluant l'aptitud medicolaboral, expressant-se per a això en els termes d'apte o no apte, i en cas de ser declarat no apte, s'adjuntarà la motivació.  
Els qui no obtinguen la referida aptitud medicolaboral com a conseqüència de l'examen de vigilància de la salut o es neguen a la seua realització, decauran de tots els drets adquirits fins a este moment, mitjançant resolució motivada de la Direcció General de Personal, no podent ser nomenats personal funcionari de carrera.  
Sèptim. Duració de les pràctiques  
1. Les pràctiques es consideraran concloses el dia 15 de març de 2011 per a aquells funcionaris en pràctiques que s'hagen incorporat abans del 16 de setembre de 2010 a la seua realització i hagen prestat servicis efectius durant un període de sis mesos. Les comissions podran disposar d'un termini de vint dies a partir del 15 de març de 2011, sense perjuí d'allò que s'ha indicat en el punt 3 d'este apartat, per a redactar l'acta final. La dita acta i l'informe complementari, si l'haguera, seran enviats a la Direcció General de Personal abans del 15 d'abril de 2011.   
2. Els aspirants que no pogueren completar el mínim de servicis efectius establit per a esta fase del procés selectiu per causes degudament justificades i apreciades per la Direcció General de Personal, hauran de presentar una sol·licitud de pròrroga per a la realització de les pràctiques abans del 31 de maig de 2011. En cas d'estimar-se la seua sol·licitud, no seran qualificats per la comissió de valoració i s'incorporaran a la dita fase en el procediment següent, amb iguals efectes que els aspirants a qui se'ls va concedir pròrroga per a la seua realització, d'acord amb la resolució de la Direcció General de Personal de data 17 de setembre de 2010.  
3. Els funcionaris en pràctiques, que a data 15 de març de 2011 hagen prestat servicis per temps inferior a sis mesos, hauran de completar este període. Per això, les comissions es consideraran constituïdes amb caràcter permanent fins a la finalització del present curs escolar per a dur a terme l'avaluació dels funcionaris en pràctiques a què es referix el present apartat i aniran remetent les actes finals corresponents en el termini de cinc dies a partir de l'últim de cada mes.  
Contra la present resolució, que posa fi a la via administrativa, podrà interposar-se amb caràcter potestatiu recurs de reposició davant de la Direcció General de Personal en el termini d'un mes comptat des de l'endemà de la seua publicació, de conformitat amb allò que s'ha previst en els articles 109, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o bé interposar directament recurs contenciós administratiu davant del Tribunal Superior de Justícia de la Comunitat Valenciana, en el termini de dos mesos comptats a partir de l'endemà al de la seua publicació, d'acord amb els articles 10, 14 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa .  
València, 13 d'octubre de 2010.- El director general de Personal: David Barelles Adsuara.  
Annex  
Funcionari/a en pràctiques:  
Centre públic:  
  
Data i firma:   
Funcionari/a en pràctiques:  
Centre públic:  
  
Data i firma:  
\* \* \* \* \*  
Anexo  
Funcionario/a en prácticas:  
Centro público:  
  
Fecha y firma:   
Funcionario/a en prácticas:  
Centro Público:  
  
Fecha y firma: